KIRJALLINEN KYSYMYS E-2290/99 esittäjä(t): Carlos Carnero González (PSE) neuvostolle. Laivanrakennusteollisuuden tulevaisuus Euroopassa.



Virallinen lehti nro 280 E , 03/10/2000 s. 0023 - 0023



KIRJALLINEN KYSYMYS E-2290/99 esittäjä(t): Carlos Carnero González (PSE) neuvostolle (13. joulukuuta 1999) Aihe: Laivanrakennusteollisuuden tulevaisuus Euroopassa Euroopan ammatillisen yhteisjärjestön kehotuksesta laivanrakennusalalla järjestettiin 5. marraskuuta 1999 neljän tunnin työnseisaus alan tulevaisuuden puolesta, jonka mottona oli TYÖTÄ TELAKOILLE: TULEVAISUUS EUROOPALLE. Yhteisön teollisuusministerit arvioivat 9. marraskuuta 1999 pidetyssä kokouksessa Euroopan laivanrakennusteollisuuden tilaa. Espanjassa, jossa laivanrakentamisella on pitkät perinteet, kaikilla Astilleros Españoles -ryhmittymään kuuluvilla telakoilla järjestettiin 27. lokakuuta 1999 kahden tunnin työnseisaus alan tulevaisuuden puolesta ja Sociedad España de Participaciones Industriales -yhtiön ajaman Astander -nimisen yrityksen yksityistämisen vastustamiseksi. Samaan aikaan saatiin tietää, että komissio perii Espanjan hallitukselta laivanrakennusteollisuudelle verohelpotuksina myönnettyä yli 18 000 miljoonan pesetan summaa, koska komissio pitää sitä valtiontukena. Laivanrakennusalan tulevaisuuden takaaminen pitäisi olla ehdottomasti yksi Euroopan unionin ensisijaisista tavoitteista taloudellisten, sosiaalisten ja työllisyysnäkökohtien vuoksi. Tästä asiasta on päästävä yhteisymmärrykseen ammattiliittojen kanssa, ja ennen kaikkea on taattava työllisyys, joka perustuu julkisen sektorin kilpailukykyyn. 1. Mihin toimiin neuvosto aikoo ryhtyä marraskuisen teollisuusneuvoston päätösten johdosta laivanrakennusteollisuuden tulevaisuuden takaamiseksi? 2. Onko neuvosto tietoinen Astanderin yksityistämisestä, ja uskooko se todella, että julkisen sektorin alasajo on oikea tapa taata tuotannon jatkuminen ja työpaikkojen säilyminen? 3. Mitä mieltä neuvosto on esimerkiksi Korean ja Japanin harjoittamasta polkumyynnistä tällä alalla? Yhteinen vastaus kirjallisiin kysymyksiin E-2290/99, E-2311/99 ja E-2351/99 (13. maaliskuuta 2000) 1. Vastauksena arvoisien parlamentin jäsenten esittämiin kysymyksiin ja aiheellisiin huolenilmauksiin neuvosto haluaa aluksi palauttaa mieleen, että - yleisellä tasolla telakkatukijärjestelmään sovelletaan 29. kesäkuuta 1998 annetun neuvoston asetuksen (EY) N:o 1540/98(1) säännöksiä, - yksityiskohtaisemmalla tasolla komissio on 2. kesäkuuta 1997 annetun neuvoston asetuksen (EY) N:o 1013/97(2) mukaisesti hyväksynyt tietyille rakenneuudistuksen alaisille Saksan ja Espanjan telakoille myönnettävän tuen. 2. Teollisuusneuvosto vastaanotti istunnossaan 9. marraskuuta 1999 kaksi erillistä komission kertomusta, jotka koskivat - maailman laivanrakennusalan tilannetta (asetuksen (EY) N:o 1540/98 12 artiklan nojalla laadittu kertomus), - tiettyjen Saksan ja Espanjan telakoita koskevien rakenneuudistusohjelmien seurantaa (asetuksen (EY) N:o 1013/97 2 artiklan nojalla laadittu neljäs kertomus). 3. Asian käsittelyn päätteeksi neuvosto vahvisti maailman laivanrakennusalan tilannetta koskevat päätelmät, joista voidaan tässä yhteydessä ottaa esiin erityisesti seuraavat yhteenvedonomaisesti esitetyt seikat: - neuvosto ilmaisi huolestuneisuutensa laivanrakennusalan kriisin vuoksi, joka johtuu Korean tasavallan ylikapasiteetista ja sen soveltamista hyvin alhaisista hinnoista, ja kehotti komissiota aloittamaan uudelleen vuoropuhelun kyseisen maan kanssa näiden epäoikeudenmukaisten kilpailukäytäntöjen lopettamiseksi, - neuvosto kehotti teollisuuden edustajia, jäsenvaltioita ja komissiota hankkimaan mahdollisimman paljon yksityiskohtaisia todisteita tästä kilpailunvastaisesta toiminnasta asianmukaisten toimien toteuttamiseksi WTO:ssa, - neuvosto esitti Kansainväliselle valuuttajärjestölle ja Maailmanpankille kiireellisen pyynnön tutkia, täyttyvätkö ne edellytykset, joiden perusteella Korean tasavallalle on myönnetty tukea talouskriisin vuoksi, - neuvosto kehotti komissiota ja jäsenvaltioita ryhtymään uusiin ponnisteluihin asianmukaisissa kansainvälisissä elimissä, OECD mukaan lukien, oikeudenmukaisen kilpailun takaavien sääntöjen soveltamiseksi mahdollisimman pian. Päätelmiensä lopuksi neuvosto pani tyytyväisenä merkille komission lujan päätöksen täyttää edellä mainitun asetuksen N:o 1540/98 12 artiklan(3) mukaiset velvoitteensa ja esittää neuvostolle uusi kertomus heti tarpeen vaatiessa. Neuvosto aikoo merkitä tämän kohdan 18. toukokuuta 2000 kokoontuvan teollisuusneuvoston esityslistalle. (1) EYVL L 202, 18.7.1998, s. 110. (2) EYVL L 148, 6.6.1997, s. 13. (3) 12 artikla Komissio esittää neuvostolle säännöllisesti kertomuksen markkinatilanteesta ja arvioi, vaikuttavatko kilpailunvastaiset käytännöt eurooppalaisiin telakoihin. Jos todetaan, että kilpailunvastaiset käytännöt aiheuttavat minkäänlaista vahinkoa teollisuudelle, komissio ehdottaa tarvittaessa neuvostolle toimenpiteitä ongelman ratkaisemiseksi. Ensimmäinen kertomus esitetään neuvostolle viimeistään 31 päivänä joulukuuta 1999.